
УКЉУЧИВАЊЕ УЧЕНИКА У ЕРАЗМУС+ ПРОЈЕКАТ У ШКОЛСКОЈ 2026/27.

Поштовани ученици,

У оквиру Еразмус+ пројекта и у овој школској години планирана је сарадња са школама из Француске и Турске. Назив пројекта је „Приче из целе Европе“. Пројекат заједничког приповедања заснован је на теми „нит” – симболу повезаности, преношења и креативности. Свака школа ради на причи која је културолошки репрезентативна за њихово наслеђе. Пројекат ће омогућити нашим ученицима да открију европско културно наслеђе. Кроз ове приче, ученици ће откривати европске културе, традиције и вредности, истовремено усавршавајући знање енглеског језика и развијајући своју креативност и комуникацијске вештине.
Циљ ове сарадње је и развијање дигиталних вештина, унапређење наставе, али и упознавање других народа, култура и обичаја, односно развијање и неговање толеранције.
У овом пројекту могу учествовати  ученици од петог до осмог разреда. 
Заинтересовани ученици могу да се пријаве до 30.9.2026
Мотивационо писмо ученици у штампаној форми предају наставници географије Оливери Василијевић.
Критеријуми за одабир ученика за учешће у пројекту:
1) Мотивисаност ученика и интересовање за циљеве пројекта (мотивационо писмо);
2) Досадашње учешће у школским активностима и пројектима;
3) Интересовање за културу, традицију и језик земаља укључених у пројекат;
4) Писана сагласност родитеља/старатеља;
5) Језичке вештине тј. основна способност комуникације на енглеском језику;
6) Одговорно понашање и поштовање школских правила.
Мотивационо писмо треба да садржи кратак опис ставки 1,2 и 3.
Језичке вештине процениће наставници енглеског језика.
Информације о владању ученика доставиће одељенске старешине.
Писану сагласност родитеља/старатеља доставити заједно са мотивационим писмом.
Мислимо да је ово сјајна прилика да наши ученици обогате своја знања и искуства кроз међународну сарадњу и учење на другачији начин. У наредном периоду, за време трајања акредитације, биће реализоване мобилности ученика у друге европске државе, као још један вид међународне сарадње и упознавања других култура.
За сва додатна питања стојимо вам на располагању.

Срдачан поздрав,
Тим за међународну сарадњу

